Kommissionens forordning (EF) nr. 2833/2000

af 22. december 2000

om indførelse af specifikke regler for forvaltning og fordeling af visse kvantitative kontingenter for tekstilvarer, der er fastsat for 2001 i henhold til Rådets forordning (EF) nr. 517/94

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 517/94 af 7. marts 1994 om den fælles ordning for indførsel af tekstilvarer fra en række tredjelande, som ikke er omfattet af aftaler, protokoller eller andre bilaterale arrangementer eller af andre specifikke fællesskabsordninger for indførsel(1), senest ændret ved forordning (EF) nr. 7/2000(2), særlig artikel 17, stk. 3 og 6, og artikel 21, stk. 2 og 3, sammenholdt med artikel 25, stk. 3, og

ud fra følgende betragtninger:

(1) Rådet indførte ved forordning (EF) nr. 517/94 kvantitative kontingenter for indførsel af visse tekstilvarer med oprindelse i visse tredjelande og fastsatte i artikel 17, stk. 2, at disse kontingenter tildeles i den rækkefølge, medlemsstaternes meddelelser modtages, i overensstemmelse med først til mølle-princippet.

(2) Ifølge artikel 17, stk. 3, i forordning (EF) nr. 517/94 er det under visse omstændigheder muligt at anvende andre fordelingsmetoder, der ikke udelukkende er baseret på den rækkefølge, medlemsstaternes meddelelser modtages i, samt at fastsætte, at kontingenterne opdeles i trancher, eller at forbeholde en del af et specifikt kvantitativt loft til ansøgninger, hvor der fremlægges dokumentation for tidligere importmængder.

(3) For ikke at forstyrre kontinuiteten i vareudvekslingen bør der inden kontingentårets begyndelse fastsættes regler for forvaltning og fordeling af de kontingenter, der er fastsat for 2001 i henhold til forordning (EF) nr. 517/94.

(4) Foranstaltningerne i Kommissionens forordning (EF) nr. 2629/1999 af 13. december 1999 om indførelse af specifikke regler for forvaltning og fordeling af visse kvantitative kontingenter for tekstilvarer fastsat ved forordning (EF) nr. 517/94 for 2000(3), ændret ved forordning (EF) nr. 394/2000(4), har vist sig at være tilfredsstillende.

(5) For at tilfredsstille det størst mulige antal erhvervsdrivende bør metoden om tildeling efter først til mølle-princippet, dvs. i den rækkefølge, medlemsstaternes meddelelser modtages i, derfor gøres mere fleksibel, ved at der lægges loft over de mængder, der kan tildeles hver erhvervsdrivende på grundlag af denne metode.

(6) Kommissionen har modtaget anmodninger om at øge maksimumsmængderne for de enkelte erhvervsdrivende for indførsel af tekstilvarer med oprindelse i Nordkorea. Begrundelsen for disse anmodninger er at sikre tilfredsstillende økonomiske betingelser for forsendelserne.

(7) Der bør dog sikres en vis kontinuitet i vareudvekslingen; med henblik herpå og for at sikre en effektiv forvaltning af kontingenterne bør de erhvervsdrivende have mulighed for at lade deres første anmodning om bevilling til import i 2001 angå mængder svarende til de mængder, den pågældende indførte af samme kategori og fra samme tredjeland i løbet af 2000.

(8) Med henblik på en optimal udnyttelse af kontingenterne bør enhver erhvervsdrivende, når en bevilling er udnyttet med 50 %, kunne indgive en ny anmodning om bevilling, som ikke overstiger en forud fastsat mængde, forudsat at der er mængder disponible inden for kontingenterne.

(9) Af hensyn til en forsvarlig forvaltning bør importbevillingerne være gyldige i ni måneder regnet fra udstedelsesdagen, og medlemsstaterne bør først kunne udstede bevillinger efter underretning om Kommissionens afgørelse, og kun hvis den pågældende erhvervsdrivende kan godtgøre, at der foreligger en kontrakt, og (medmindre andet er udtrykkelig bestemt) kan attestere, at han ikke allerede i henhold til denne forordning har fået tildelt en fællesskabsimportbevilling for de pågældende kategorier og lande; de kompetente nationale myndigheder er dog bemyndiget til på de pågældende importørers anmodning at forlænge gyldighedsperioden med tre måneder og indtil den 31. marts 2002 for bevillinger, hvis udnyttelsesgrad er mindst 50 % på tidspunktet for anmodningen om forlængelse.

(10) Kosovo som defineret i De Forenede Nationers Sikkerhedsråds resolution 1244 af 10. juni 1999 er underlagt international civil forvaltning, der varetages af De Forenede Nationers Mission i Kosovo (UNMIK), som har oprettet en særskilt toldforvaltning. Det er derfor hensigtsmæssigt at definere landet som "Forbundsrepublikken Jugoslavien, herunder Kosovo".

(11) Disse foranstaltninger er i overensstemmelse med udtalelse fra det udvalg, der er nedsat i henhold til forordning (EF) nr. 517/94 -

UDSTEDT FØLGENDE FORORDNING:

Artikel 1

Ved denne forordning fastsættes visse specifikke regler for forvaltningen af de kvantatative kontingenter, der er indført ved forordning (EF) nr. 517/94, og som gælder for 2001.

Artikel 2

De kvantitative kontingenter, der er omhandlet i artikel 1 og anført i bilag III B og IV til forordning (EF) nr. 517/94, tildeles efter først til mølle-princippet i den rækkefølge, hvori Kommissionen modtager medlemsstaternes meddelelser om de enkelte erhvervsdrivendes anmodninger, for mængder, der for hver erhvervsdrivende ikke kan overstige de maksimumsmængder, der er anført i bilaget.

Disse maksimumsmængder gælder dog ikke for erhvervsdrivende, som ved indgivelsen af deres første anmodning for 2001 over for de kompetente nationale myndigheder kan godtgøre, at de på grundlag af importbevillingerne for 2000 for givne kategorier og tredjelande indførte mængder, der overstiger maksimumsmængderne for de enkelte kategorier. For disse erhvervsdrivende kan de kompetente myndigheder tillade indførsel af mængder, som ikke overstiger de mængder, der blev indført i 2000 fra givne tredjelande og af givne kategorier, forudsat at der er tilstrækkelige kontingentmængder til rådighed.

Artikel 3

Enhver importør, der har udnyttet mindst 50 % af den mængde, der er tildelt den pågældende ved en bevilling i henhold til denne forordning, kan indgive en ny anmodning om bevilling for samme kategori og samme oprindelsesland for mængder, der ikke overstiger de maksimumsmængder, der er anført i bilaget, forudsat at der er tilstrækkelige kontingentmængde til rådighed.

Artikel 4

Anmodninger om importbevillinger kan indgives til Kommissionen fra den 4. januar 2001, kl. 10.00, Bruxelles-tid. Importbevillingerne er gyldige i ni måneder regnet fra udstedelsesdatoen, dog under ingen omstændigheder længere end til den 31. december 2001. Efter anmodning fra importøren kan de kompetente nationale myndigheder imidlertid forlænge gyldighedsperioden for bevillinger, der på anmodningstidspunktet er udnyttet med mindst 50 %. Gyldighedsperioden kan højst forlænges til den 31. marts 2002.

Medlemsstaternes kompetente myndigheder udsteder først importbevillinger efter underretning om Kommissionens afgørelse, og kun hvis den pågældende erhvervsdrivende kan godtgøre, at der foreligger en kontrakt, og skriftligt attestere, at han ikke allerede i medfør af denne forordning har fået tildelt en fællesskabsimportbevilling for de pågældende kategorier og lande, jf. dog artikel 3.

Artikel 5

Denne forordning træder i kraft den 1. januar 2001.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 22. december 2000.

På Kommissionens vegne

Pascal Lamy

Medlem af Kommissionen

(1) EFT L 67 af 10.3.1994, s. 1.

(2) EFT L 2 af 5.1.2000, s. 51.

(3) EFT L 321 af 14.12.1999, s. 8.

(4) EFT L 49 af 22.2.2000, s. 33.

BILAG

MAKSIMUMSMÆNGDER SOM OMHANDLET I ARTIKEL 2

>TABELPOSITION>